b'\n_START_ARTICLE_\nZa\xc4\x8dnimo znova\n_START_SECTION_\nOpis 1. sezone\n_START_PARAGRAPH_\nPetin\xc5\xa1tiridesetletni o\xc4\x8de Toni, nekdanji punker, je uspe\xc5\xa1en kreativni direktor v ogla\xc5\xa1evalski agenciji. Tako vsaj izgleda navzven\xe2\x80\xa6 V resnici je\xc2\xa0\xc2\xbbzamo\xc4\x8dil\xc2\xab\xc2\xa0nek projekt in izgubil slu\xc5\xbebo. Svojo skrivnost varuje pred dru\xc5\xbeino z nenehnimi skrivalnicami, njen previsoki \xc5\xbeivljenjski standard pa re\xc5\xa1uje z opravljanjem razli\xc4\x8dnih prilo\xc5\xbenostnih del. \xc5\xbdena Betka, u\xc4\x8diteljica slovenskega jezika, nima pojma o Tonijevih te\xc5\xbeavah, saj ima tudi sama probleme v slu\xc5\xbebi. Obeta se ji namre\xc4\x8d napredovanje v vr\xc5\xa1ilko dol\xc5\xbenosti ravnateljice. Denarja je vsak dan manj tudi zato, ker z otroki rasejo njihove potrebe. H\xc4\x8di Bla\xc5\xbeka, gimnazijka in pridna u\xc4\x8denka violon\xc4\x8dela, bo kmalu maturirala. Sin An\xc5\xbee \xc5\xbeivi v vzporednem svetu ra\xc4\x8dunalni\xc5\xa1kih igric. V realnost ga na silo zvle\xc4\x8deta le hrana in \xc5\xa1ola, pa \xc5\xa1e tedaj ga bolj kot zadnji razred devetletke zanima rap._NEWLINE_Dodaten glavobol in zobobol povzro\xc4\x8da Toniju dejstvo, da \xc5\xbeivi dru\xc5\xbeina v stanovanju Tonijeve mame Marjete. Ker je materinska dobrota v obratnem sorazmerju z ljubeznijo snahe, Toni \xc5\xbee ve\xc4\x8d let obljublja Betki, da se bodo preselili v novo, lastno stanovanje. Betki dolgoletne obljube dodobra presedejo ravno zdaj, ko jih je Toniju najte\xc5\xbeje izpolniti._NEWLINE_Kadar Toni ne more vsakdanjih problemov re\xc5\xa1iti z zdravim razumom, se zate\xc4\x8de v podzemlje svoje du\xc5\xa1e. Tam, v kleti stanovanjskega bloka, ga vedno pri\xc4\x8dakuje sosed in mladostni prijatelj Johnny, ve\xc4\x8dni \xc5\xa1tudent glasbe, ki ve za njegovo skrivnost. Prijatelja s pomo\xc4\x8djo elektri\xc4\x8dne kitare in oja\xc4\x8devalca na glas razmi\xc5\xa1ljata o kruti sedanjosti ter obujata spomine iz \xc4\x8dasov, ko sta skupaj igrala v punkovskem ansamblu._NEWLINE_Toni skrivaj dela kot smetar, \xc4\x8distilec oken, pe\xc4\x8de pi\xc5\xa1kote za prodajo, lovi ribe za golo pre\xc5\xbeivetje. Pred dru\xc5\xbeino pa se pretvarja, da kot uspe\xc5\xa1en poslovne\xc5\xbe zbira denar za selitev v novo stanovanje. Da bi bila nesre\xc4\x8da \xc5\xa1e ve\xc4\x8dja, utegne poleg slu\xc5\xbebe izgubiti \xc5\xbeeno\xe2\x80\xa6 Betki namre\xc4\x8d \xc5\xbeeli pri karieri izdatno pomagati ministrsko - sekretarski zapeljivec Mario._NEWLINE_Toni se navadi za\xc4\x8denjati znova in znova iz dneva v dan. Ker je ve\xc4\x8d doma, spozna, da je prej dru\xc5\xbeino zanemarjal. Kon\xc4\x8dno svoji biv\xc5\xa1i agenciji, ki jo je najelo Ministrstvo za dru\xc5\xbeino in dom, na podlagi lastnih izku\xc5\xa1enj predlaga izvrsten oglas. Uporabili ga bodo za ogla\xc5\xa1evalsko akcijo, s katero \xc5\xbeelijo mo\xc5\xa1kega zopet postaviti na mesto gospodarja in glave dru\xc5\xbeine. Toni pride do \xc4\x8dudovite slu\xc5\xbebe, a se jo kmalu odre\xc4\x8de, saj mu ve\xc4\x8d pomeni dru\xc5\xbeina\xe2\x80\xa6 Na njegovo presene\xc4\x8denje pa odstopi z mesta ravnateljice tudi Betka. In njena skrivnost se glasi: ZA\xc4\x8cNIMO ZNOVA.\n_START_SECTION_\nOpis 2. sezone\n_START_PARAGRAPH_\nToni nima slu\xc5\xbebe ima pa svojo firmo, za postavitev katere je zastavil mamino stanovanje, ter se zakreditiral pri kralju podzemlja \xc5\xa0tefu \xc5\xbdelezni roki. Seveda tudi ta firma tone, a Toni tega ne more povedati svojim saj je Betka rizi\xc4\x8dno nose\xc4\x8da. Po doktorjevih besedah, bi vsakr\xc5\xa1en \xc5\xa1ok lahko povzro\xc4\x8dil te\xc5\xbeave. Tako toni la\xc5\xbee doma\xc4\x8dim, da ima firmo v WTC-ju, v resnici pa z Johannyem krpata konec s koncem v kleti, kjer imata urejeno skrivno miniaturno pisarno. Da bi bila stvar \xc5\xa1e bolj zapletena, se po desetletjih odsotnosti pojavi Betkin o\xc4\x8de, propadli mornar, ki na stara leta i\xc5\xa1\xc4\x8de zato\xc4\x8di\xc5\xa1\xc4\x8de pri h\xc4\x8derki. Betka ga sprejme odprtih rok, Toni pa ima na grbi lisi\xc4\x8dje zvitega Tasta, ki igra razvajenega velebogata\xc5\xa1a, \xc4\x8deprav je suh kot cerkvena mi\xc5\xa1. Tudi pri Johannyu se vse zasuka, ko \xc5\xa0tef \xc5\xbdelezna roka pripelje rusko Artistko Svetlano Toniju v \xc4\x8duvanje. Toni se boji, da ga bo Betka razkrinkala, zato dobi Svetlano v \xc4\x8duvanje Johanny ter se v trenutku zaljubi, saj je od\xc5\xa1tekana skoraj tako, kot njegova mama. S Svetlano za\xc5\xbeivita nezakonito "zakonsko" \xc5\xbeivljenje polno vzponov in padcev.\n_START_SECTION_\nZanimivosti\n_START_PARAGRAPH_\nProjekt nanizanke Za\xc4\x8dnimo znova je bil s sklepom strokovne komisije izbran na javnem razpisu Radiotelevizije Slovenija za odkup avdio vizualnih del neodvisnih producentov._NEWLINE_Nanizanka je bila posneta v studiu Viba filma v Ljubljani, oktobra in novembra 2006.'